Komisijos sprendimas
1994 m. vasario 16 d.
pateikiantis trečiųjų šalių, iš kurių valstybės narės leidžia importuoti šviežią paukštieną, sąrašą
(94/85/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. birželio 26 d. Tarybos direktyvą 91/494/EEB dėl gyvūnų sveikatos reikalavimų, reglamentuojančių Bendrijos vidaus prekybą šviežia paukštiena bei jos importą iš trečiųjų šalių [1], su pakeitimais, padarytais Direktyva 92/116/EEB [2], ypač į jos 9 straipsnį,
kadangi šios direktyvos priedo sąraše išvardintoms šalims, tradiciškai tiekiančioms produkciją valstybėms narėms, buvo pateiktas prašymas įrodyti, kad jos atitinka Bendrijos reikalavimus, raštu pateikiant garantijas ir tam tikrus jas patvirtinančius dokumentus arba surengiant patikrinimus vietose;
kadangi šias garantijas turi išnagrinėti Veterinarijos nuolatinis komitetas;
kadangi šis sąrašas taikomas nepažeidžiant Komisijos sprendimo 93/342/EEB [3] dėl kriterijų, pagal kuriuos trečiosios šalys klasifikuojamos pagal paukščių gripo ir Niukastlio ligos paplitimą;
kadangi tam tikrais atvejais gali būti būtina tiksliai nurodyti tas šalių dalis, iš kurių leidžiama importuoti;
kadangi šį sąrašą galima bet kada iš dalies pakeisti, siekiant atsižvelgti į naują informaciją ar naujas situacijas; kadangi bet kurią šalį galima bet kada išbraukti iš šio sąrašo, jei vietoje atliekamų patikrinimų metu gaunama papildomos informacijos, kad sąlygos trečiojoje šalyje galėjusios pasikeisti arba kad anksčiau buvusi pateikta ne visa arba netiksli informacija;
kadangi nepaisant to, kad šis trečiųjų šalių sąrašas yra pagrindas priimti Bendrijos priemones, taikomas importui iš tų trečiųjų šalių, kurios nurodytos Direktyvoje 91/494/EEB, norint visiškai suderinti šviežios paukštienos importo sąlygas, reikės atsižvelgti į kitas priemones, ypač į susijusias su gyvūnų sveikatos ypatingosiomis sąlygomis, visuomenės sveikatos reikalavimais, liekanų planais ir sertifikavimo tvarka;
kadangi tol, kol Komisija priims šviežios paukštienos importo iš šiame sąraše nurodytų šalių gyvūnų sveikatos sertifikavimo tvarką, valstybės narės importui gali toliau taikyti 1994 m. sausio 1 d. galiojusius gyvūnų sveikatos nacionalinius reikalavimus;
kadangi šiuo sprendimu nustatytos priemonės atitinka Veterinarijos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Valstybės narės leidžia importuoti šviežią paukštieną pagal priede pateiktą sąrašą.
2 straipsnis
Šis sprendimas taikomas nuo 1994 m. liepos 1 d.
3 straipsnis
Šis sprendimas skirtas visoms valstybėms narėms.
Priimta Briuselyje, 1994 m. vasario 16 d.